Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 453

8. Ellenőrzés, értékelés Tantárgyunkban a táncos képzés eredményét nem osztályozással, hanem egy-egy tánc stílusos, élményszerű bemutatásával mérhetjük, közös iskolai eseményeken (pl. szalagavató, táncház). Alapvető szempont, hogy az értékelés soha ne maradjon el, mindig motiváló legyen, mely biztosítja az önbizalom megerősítését, fejleszti a reális kritikai érzék kialakulását. Az értékelésbe vonjuk be a tanulókat, tegyük világossá szempontjainkat. A tanítás során, a részfeladatok megoldásához társuljon folyamatos szóbeli értékelés, javítás, s a foglalkozás végén összegző, az egész csoportra kiterjedő minősítés. Különös figyelemmel kezeljük a tanórán kívüli tevékenységek (gyűjtőmunka, kiselőadás, könyvtárhasználati munka stb.) értékelését.

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes